J. Tkáčová, poslankyňa: (2008-02-07):
Vážená pani ministerka, dovoľte mi, aby som sa vás opýtala, kto a prečo vydal príkaz na delimitáciu Slánskych lesov z Lesného závodu v Košiciach pod správu Lesného závodu v Sobranciach. Keďže z takto formulovanej jednovetovej otázky nie je celkom jasné, prečo sa zaujímam o prevod pár tisíc hektárov z jedného závodu do druhého, dovoľte mi, aby som vám tieto súvislosti troška podrobnejšie objasnila. Najprv uvediem, zacitujem správu z košického denníka Korzár z 24. júla 2007: „Na banskobystrické pracovisko Špeciálneho súdu sa dostala obžaloba v kauze Slánske lesy. Obžaloba bola na Špeciálny súd podaná 19. októbra, uviedla hovorkyňa Katarína Kudjaková. V kauze sú traja obvinení. Podnikateľ Milan I., notár Ferdinand O. a zamestnanec katastra Pavol P. Stíhaní sú na slobode za trestný čin podvodu, trestný čin falšovania a pozmeňovania verejnej listiny, úradnej pečate a úradnej uzávery, ktoré mali spáchať ako členovia organizovanej skupiny. Podľa obžaloby spoločným konaním jeden z nich neoprávnene získal nehnuteľnosti s výmerou viac ako 6 200 ha lesa v celkovej hodnote vyše 1,2 mld. korún. Prípad sa mal začať v roku 1998, keď mal podnikateľ získať v prospech svojej obchodnej spoločnosti vlastníctvo k nehnuteľnostiam, ktorým sú lesy a iné pozemky. Malo sa tak stať na základe notárskych osvedčení obsahujúcich nepravdivé skutočnosti o vlastníckom práve k nehnuteľnostiam. Vyšetrovací spis má 37 zväzkov, čo je asi 6 700 strán a 19 príloh, uviedla hovorkyňa. Spis bol Špeciálnemu súdu odstúpený z Krajského súdu v Košiciach, ktorý vyslovil uznesením svoju nepríslušnosť konať v tejto trestnej veci. Prokurátor navrhuje v prípade vypočuť vyše 65 svedkov.“ Toľko článok. Podstatou celého podvodu by malo byť to, že vyššie uvedený Milan I. tvrdil, že jeho manželka je vnučka nemanželskej dcéry grófa Károlyho. Táto nemanželská dcéra vraj bola ešte počas matkinho tehotenstva obdarovaná grófom 8 000 ha lesa, o čom sa dozvedela vlastne až v roku 1998. Vybavila si promptne napriek vysokému veku reštitúciu a pár dní pred smrťou majetok previedla na manžela svojej vnučky. Úlohu zohral aj notár, Milanov kamarát, Ferdinand O., ktorý overil darovaciu zmluvu, ktorá sa stratila, ale údajne starý gróf o nej na smrteľnej posteli rozprával. To potvrdil pred notárom vnuk László Károly, ktorý ale bol presvedčený, že osvedčuje venovanie malej nehnuteľnosti. Pred vyšetrovateľom o tom vypovedal a bol značne rozhorčený, pretože bol Milanom I. zavedený, podvedený a oklamaný. Na podvod poukazujú aj ďalšie skutočnosti ako napríklad to, že Károlyovcom patril zrejme iba zlomok reštituovaných pozemkov, zvyšok patril Forgáčovcom, aj za tie, ktoré vlastnili, si uplatnili v minulosti náhradu, za všetky, teda aj za tie, ktoré údajne mali byť venované nemanželskej dcére. Do podvodu je podľa všetkého namočený aj pracovník Správy katastra v Trebišove. Napriek tomu, že prokurátorka podala žalobu na súd už v roku 2004, dodnes sa nič neudialo. Súdy si pohadzujú prípad ako horúci zemiak. Pán Milan I. sa správa ako majiteľ Slánskych lesov a za neho ho považujú aj štátne inštitúcie ako napríklad Krajský úrad životného prostredia. Ľudia z Košického závodu vedia veľa. Dosť sa o tom boja hovoriť. Advokátku zastupujúcu štát v spore už párkrát plánovali odvolať. No, a zrazu sú Slánske lesy, ktoré sú predmetom dlhotrvajúceho a nedoriešeného sporu, zrazu sú Slánske lesy delimitované spod správy závodu v Košiciach pod správu závodu v Sobranciach. Existujú na to nejaké dôvody, napríklad ekonomické? Dráha pre zvoz dreva sa predĺžila z 8 na 18 km, pre správu až na 70 km. Takže ekonomické dôvody nie sú, ani nemôžu byť. Čo potom? Vo vzduchu visia aj informácie, že za kauzou sú aj politici. Mám veľké obavy, že táto delimitácia je prvým krokom k dokonaniu podvodu, hoci podozrenia neboli ešte súdmi dokázané alebo vyvrátené. Ide pritom o majetok v hodnote 2,3 mld. korún o kvalitné bukové lesy, z ktorých ročný výnos je okolo 30 mil. korún. Nezanedbateľné sú aj lukratívne poľovné revíry. Do hry vložili hráči už príliš veľa peňazí a nechcú o ne prísť. Preto mi, pani ministerka, na záver dovoľte ešte jednu otázku. Môžete garantovať, že sa štát nevzdá bezmocne tohto majetku? Ďakujem za zodpovedanie mojich otázok.